# Fastelavns søndag

## 14-02-2021 Assing og Sønder Felding

## Tekstrække: Første række

### Prædiken

Bøn: Himmelske far – gør du ordet levende for os i Jesu navn amen.

### Lad os rejse os op og lytte til hvad evangelisten Matthæus skriver:

Da kommer Jesus fra Galilæa til Johannes ved Jordan for at blive døbt af ham. Men Johannes ville hindre ham i det og sagde: »Jeg trænger til at blive døbt af dig, og du kommer til mig?« Men Jesus svarede ham: »Lad det nu ske! For således bør vi opfylde al retfærdighed.« Så føjede han ham. Men da Jesus var døbt, steg han straks op fra vandet, og se, himlene åbnede sig over ham, og han så Guds ånd dale ned ligesom en due og komme over sig; og der lød en røst fra himlene: »Det er min elskede søn, i ham har jeg fundet velbehag!« Matthæusevangeliet 3,13-17

Langt de fleste danskerne går i bad hver dag, sådan læste jeg i en ikke så gammel statistisk fra 2009.

Og selvom det måske netop har ændret sig en smule, når der i dag er langt flere der p.ga Corona-pandemien arbejder hjemmefra.

Jeg har i hvert fald set mange af mine venner, som på de sociale medier åbent har fortalt om, hvordan det er en hel uge siden, at de har været i bad sidst –(hvilket var helt normalt i 1950’erne).

Hvordan de af mine venner, der er lærere, sidder og underviser deres elever via skærmen, mens de hørmer langt væk af sved, stadig iført slatne joggingbusker eller nattøj.

Nej, normalt går de fleste danskere i bad mellem 6 og 7 gange om ugen.

Hvorfor? Fordi vi godt kan lide at være rene, fordi det på mange måder er socialt uacceptabelt at lugte af gammel sved, og fordi vores hår gerne skulle se rent og velplejet ud – også selvom vi er nogen, der er ved at få Beatles hår – eller Boris Johnson hår.

Men min pointe med denne indledning er, at der nu også findes en strømning iblandt os, som efterhånden har været undervejs en del år, hvor man også gerne vil være ren indvendigt – ikke åndeligt, men fysisk.

Et meget kendt eksempel på dette er, hvordan rygning på mange måder er blevet fjernet fra det offentlige rum.

Men nej, det er faktisk ikke så meget rygning jeg tænker på, snarere det fænomen, man kalder detoxification, som oversat til dansk betyder: afgiftning.

I har nok hørt om dem. Detox-kure, hvor man gennem det man spiser, forsøger sig med at afrense kroppen fra urenheder og giftstoffer.

De, som går på en Detox-kur, gør det ud fra en bestemt forestilling om, at hvis man spiser noget bestemt – og i en bestemt rækkefølge – at man da kan afrense hele ens krop fra giftstoffer og affaldsstoffer.

Nogle syge har sågar forsøgt sig via Detox-kure at spise sig rask.

Om det kan lade sig at gøre – aner jeg ikke. Men jeg tænker, at det umiddelbart må være fremgå meget forskellige resultater i forhold til hvad man fejler.

Selvom det ikke er direkte sammenligneligt, så er vi nu igen – og det er vel statens skyld – begyndt at interessere os for det ydre: at vi nu atter skal være rene på det ydre af kroppen, ikke på grund af snavs, men på grund af smitsomme virusser.

Og derfor har vi nu levet i flere måneder – næsten et helt år – med påbud om at spritte af her og der, og bære masker alle offentlige steder.

Ja, vi er i bund og grund i fuld gang med at Detoxe vores samfund fra alle smitsomme sygdomme – noget, som indtil nu har kostet utroligt meget både på det sociale plan, men også på den økonomiske konto.

Alt sammen fordi man – tænker jeg – er bange for at dø:

at man er bange for at gå glip af alle dette livs glæder.

Aldrig før han man dagligt kunne følge med i hvor mange der døde af en bestemt sygdom.

Jeg synes, det er meget tankevækkende.

Men nu må jeg heller vende mig mod dagens tekst:

På Johannes Døbers tid – på Jesu tid, var der også noget, der var meget oppe i tiden. Faktisk havde man, ligesom vi gør det i dag, også fokus på hvad man spiste, og på at holde sig ren, men da var formålet en helt anden – formålet var åndeligt, modsat de detox-kure vi ser i dag og hele spørgsmålet om mundbind og sprit.

Man gik enormt meget op i at være ren – ikke i ens fysiske indre, men i ens åndelige indre, at man var ren i sit hjertes tanker og sit levede liv.

Man havde religiøse renselsesbade, som man kunne gå ned i – og meget faste ritualer omkring det.

I Qumran, som ligger forholdsvis tæt på det døde hav og byen Jeriko (hvor Dødehavsrullerne blev fundet), har man fx fundet flere af disse renselsesbade, som har været brugt i religiøst øjemed. De er netop fra omtrent Jesu tid.

Og Johannes Døberen, som vi hører om i dagens tekst, var – selvom Bibelen helt tydeligt giver ham en helt speciel status – derfor også et barn af sin egen tid.

Han forkyndte netop om, hvordan folk skulle rense deres indre. Hans forkyndelse drejede sig om, at alle skulle omvende sig fra deres synder – alle skulle vende sig fra dét, som kunne forurene hjertet indefra, og som kunne udløse Guds vrede og straf.

Og ikke ligesom nutidens detox-kure, hvor det ofte bare handler om at spise store mængder grøntsager og bælgfrugter, samt drikke tomat-æblejuice i en hel uge.

Nej, det handlede om noget helt andet – noget langt dybere – noget åndeligt.

Folket responderede faktisk positivt på Johannes’ budskab. Rigtigt mange mennesker flokkedes omkring ham.

Og de allerfleste var ikke bange for at erkende, at de netop var syndere, at de havde gjort forkerte ting.

Det var jo derfor, at de stod der. Det var derfor, at de havde gået den lange tur fra fx Jerusalem – gennem ørkenen – til Jordanfloden for at møde Johannes Døberen.

At de stod der, og lyttede til Døberen, og bagefter gik ned i vandet til ham, for at blive døbt – svarede vel egentlig til, at man frivilligt havde hængt et skilt om halsen, hvorpå der stod:

”Jeg er en synder, jeg er et uretfærdigt menneske, jeg har brug for Guds nåde og frelse”

Man kunne derfor godt forestille sig hvor åndeligt beskidt af synd Jordanflodens vand efterhånden måtte have være blevet af alle disse syndige mennesker, der blev døbt i det samme vand.

Måske forstår vi derfor også nu, hvorfor Johannes Døberen stoppede helt op denne dag, da Jesus pludseligt stod foran ham, fordi han *også* ville døbes.

Johannes vidste jo godt hvem han var: nemlig Guds søn. Det var jo om Ham, han havde sagt: ”efter mig kommer der en, hvis skorem jeg ikke engang er værdig til at løse” – et andet sted havde han også kald ham for Guds lam.

Jesus havde da på ingen måde grund til at stå her. Hvilke synder havde Jesus da begået – ingen overhovedet. Om Jesus ved vi – gennem bibelens ord – at han var syndfri.

”hvad i alverden laver han dog her ved Jordanflodens bred?” sådan havde Johannes måske stået og tænkt.

Det er også derfor Johannes protester. Men læg da mærke til hvad Jesus svarer: »Lad det nu ske! For således bør vi opfylde al retfærdighed.«

Det her havde et andet formål – og måske går det op for Johannes i dette øjeblik, hvad det gik ud på.

Jesus, som jo er Guds søn, måtte jo gøre sig selv til ét med de mennesker, som han havde tænkt sig at frelse. Jesus måtte billedligt talt, som syndfri, gå ned i syndens vand – så det kunne blive bekræftet, at han skulle ende med at blive regnet som en lovbryder, som det også står i Esajas 53:

”Men det var vore sygdomme, han tog” (…) og lidt senere: ”og blev regnet blandt lovbrydere”

I må ikke misforstå mig!

Jesus blev ikke til en synder, ved at gå ned i dette vand. Nej!

Jesus gik kun derned, for at kunne tage vores synder på sig. Han gik kun derned for at kunne få muligheden for at gøre os rene.

Det er faktisk det samme, der sker i mange af de andre beretninger i evangelierne.

Fx i den beretning, hvor den spedalske kom hen til Jesus og bad om at Jesus ville gøre ham rask, og Jesus, modsat hvad alle andre ville have gjort, rørte ved den spedalske, og gjorde den syge helt ren og rask igen.

Eller den dag, da den prostituerede gik ind til den fest, hvor Jesus sad til bords i farisæerens hus. Det var dér, hvor denne kvinde, som i denne kultur blev regnet for uren, rørte ved Jesus. Ja, enhver anden jøde, som var blevet berørt af en prostitueret, skulle have gennemgået et eller andet ritual i et renselsesbad, for at blive åndeligt ren igen.

Men Jesus svarede hende blot: Dine synder er dig forladt. Lige præcis denne magt har Jesus nemlig,

at alt det urene, som han rører ved eller som berører ham – det bliver rent.

Og denne magt til at gøre ren, den vandt han først fuldt ud, da han 100% blev gjort til en forbryder på korset, da han blev henrettet på korset for vores skyld – på grund af al den urenhed, som vi er skyldige i.

Ja, han var den eneste der kunne frelse os – det blev jo også bekræftet ovenfra, i læsningen til i dag, lige efter Jesus blev døbt:

»Det er min elskede søn, i ham har jeg fundet velbehag!«

Tænk sig! Jesus stod nede i denne åndeligt beskidte Jordanflod, hvor alle de andre havde fået vasket deres synder af, og da lød der sådan en røst fra himlen:

»Det er min elskede søn, i ham har jeg fundet velbehag!«

(…)

Selvfølgelig er det vigtigt, at vi tager et bad i ny og næ, at vi holder os rene, at vi ikke ødelægger vores krop med usunde ting, at vi ikke er med til at sprede virusser, som kan lægge vores sundhedsvæsen ned og meget mere.

Men, dét, som er det allervigtigste. Dét, som gør den allerstørste forskel – fordi det livsvigtigt – fordi det gælder det evige liv – det er, efter min mening, stadigvæk dét, der sker, hver gang vi har dåb her i kirken.

Der kommer vi jo enten som små børn eller som unge voksne eller gamle – alle urene i vores Ånd,

og dér, i dåben, gør Jesus os – når vi tror på ham – rene og retfærdige til et evigt liv sammen ved ham.

Jo, ifølge Bibelen får denne verden en dag ende, lige meget hvor meget vi end spritter af, eller hvor meget vi passer på hinanden og vores kroppe

– og da har Gud tænkt sig at skabe en ny himmel og en ny jord, hvor alt skal blive godt igen.

Da skal de dødes opstandelse for de døbte og troende blive den sande Detox-kur, hvor vi ikke bare bliver levende igen, raske, renere, men helt sikkert også smukkere.

Måske er det i dag du skal bruge lidt tid til at reflektere lidt over din dåb. Tænke over, hvor vildt det egentligt er, at Gud kom til dig, dengang du blev døbt, hvordan han dengang gjorde dig til sit barn. Tænke over, hvordan han dengang gjorde dig åndeligt ren. Og er du ikke døbt endnu, er du meget velkommen til at kontakte mig, så vil jeg meget gerne hjælpe dig til at blive døbt. Og har du svært ved at tro på det, så bed Gud give dig troen på det – ja, selve det med troen er du selvfølgelig også altid velkommen til at kontakte mig omkring. Lad os bede sammen:

### Lovprisning

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed. Amen

### Kirkebøn

Kære Gud, tak for denne dag. Tak for beretningen om din egen søns dåb, som vi har fået lov at høre i dag. Jesu dåb. Tak Jesus, fordi du lod dig døbe, og at du tog straffen for alle vores synder, dengang du døde på korset. Tak for det – og tak fordi du stod op fra de døde igen.

Hjælp os også til at passe på os selv og vores kroppe, men mest af alt beder jeg dig om, at vi alle med hjertet må tage imod den dåb, som vi engang blev døbt med.

At vi må leve ved og ud af dåbens nåde gennem hele vores liv, og at du igen og igen vil forny vores tro – også troen på, at du en dag vil komme og genoprette alt det, som vi har ødelagt.

Kom Helligånd og forvandl vore hjerter og sind.

Vi beder dig også helt konkret for de iblandt os, der er ramt af sygdom, sorg, ulykke, savn og død:

Trøst de bedrøvede og bange, giv frihed og retfærdighed til de fattige og undertrykte, mæt de sultne, helbred de syge, hjælp de hjemløse og landflygtige, vær hos de fangne, giv nyt mod og håb til de bekymrede, ensomme og modløse.

Gud vi beder dig også for at du må gribe ind og skabe fred, der hvor der i dag er krig og ufred.

Herre, vi beder dig også for vort land, vores regering, kongehus, vor familie og alle, vi holder af og er forbundet med: Hold din skærmende hånd over os, og bevar os fra indbyrdes strid og opløsning.

Giv os styrke og vilje til at hjælpe og tilgive hinanden.

Herre, vi beder dig for din kirke her og ud over hele jorden: særligt for dem, som bliver forfulgt, fordi de er kristne. Velsign kirken og forny den ved din Ånd. Lad den altid være i bevægelse og lær os ikke blot at høre dit ord, men også at gøre, som du har sagt.

Og lad os nu sammen i kor bede:

**Vor Fader**, du som er i himlene!

Helliget blive dit navn,

komme dit rige,

ske din vilje som i himlen

således også på jorden;

giv os i dag vort daglige brød,

og forlad os vor skyld,

som også vi forlader vore skyldnere,

og led os ikke ind i fristelse,

men fri os fra det onde.

For dit er Riget og magten og æren i evighed!

Amen.

### Velsignelsen

Og modtag Herrens velsignelse:

Herren velsigne dig og bevare dig!

Herren lade sit ansigt lyse over dig og være dig nådig!

Herren løfte sit åsyn på dig og give dig fred! Amen